Akademik litseylar rahbar va pedagog xodimlarining uzluksiz malaka oshirish tizimini joriy etish toʻgʻrisida
(resolution, 2024-07-12)

Oʻzbekiston Respublikasi Prezidentining “Iqtidorli yoshlarni saralab olish tizimi va akademik litseylar faoliyatini takomillashtirish chora-tadbirlari toʻgʻrisida” 2020-yil 3-dekabrdagi PQ-4910-son qarori ijrosini taʼminlash, shuningdek, akademik litseylar rahbar va pedagog xodimlarining malakasini oshirish tizimini zamonaviy taʼlim standartlari talablaridan kelib chiqqan holda yanada takomillashtirish maqsadida Vazirlar Mahkamasi qaror qiladi: 1. Belgilab qoʻyilsinki, 2022-yil 1-sentabrdan boshlab: akademik litseylar rahbar va pedagog xodimlarining “Hayot davomida taʼlim olish” tamoyili asosida uzluksiz malakasi oshiriladi; malaka oshirishning maqsadi, vazifalari, mazmunidan kelib chiqib oʻquv jarayonini tashkil qilish, rahbar va pedagog xodimlarning uzluksiz malaka oshirishi uchun taʼlim dasturlari doimiy yangilab boriladi; pedagog xodimlarning kasbiy ehtiyojlarini qondirishga yoʻnaltirilgan malaka oshirish shakllarini mustaqil tanlash va oʻzlashtirish imkoniyati yaratiladi; kredit-modul tizimi asosida muqobil va mustaqil malaka oshirish shakllari ham joriy qilinadi. 2. Quyidagilarni nazarda tutuvchi Akademik litseylar rahbar va pedagog xodimlarining uzluksiz malaka oshirish jarayonlarini tashkil etish tartibi toʻgʻrisidagi nizom ilovaga muvofiq tasdiqlansin: uzluksiz malaka oshirish jarayonlari tashkilotchilarining vazifalari, oʻquv jarayonini tashkil qilish, taʼlim dasturlarini doimiy yangilab borish; rahbar va pedagog xodimlarning kasbiy ehtiyojlarini qondirishga yoʻnaltirilgan malaka oshirish shakllarini mustaqil tanlash; malaka oshirish dasturlarini oʻzlashtirish va belgilangan kredit birliklarini toʻplash. 3. Oʻzbekiston Respublikasi Oliy va oʻrta maxsus taʼlim vazirligi tizimida akademik litsey mavjud boʻlgan vazirliklar va idoralar bilan birgalikda: ikki oy muddatda akademik litseylar rahbar hamda pedagog xodimlarining malakasini oshirishga qoʻyiladigan davlat taʼlim talablari ishlab chiqilishini va tasdiqlanishini; malaka oshirishning kasbiy faoliyatga aloqador shakllari bir-birini toʻldirish tamoyillari asosida amaliyotga joriy qilinishini; 2022-yil 15-iyulga qadar akademik litseylar rahbar va pedagog xodimlarining uzluksiz kasbiy malakasini oshirish tizimini tashkil etish, ularning malakasini oshirish jarayonlarini uzluksiz nazorat qilish va shaxsiy hisobini yuritish imkoniyatini taʼminlovchi elektron platforma joriy etilishini; 2022-yil 15-avgustga qadar rahbar va pedagog xodimlarning kasbiy-pedagogik faoliyati natijalari hamda ularning malakasini oshirish jarayonlari toʻgʻrisidagi maʼlumotlar elektron platformaga kiritilishini va keyinchalik doimiy yangilab borilishini taʼminlansin. 4. Belgilansinki: akademik litseylar rahbar xodimlarining malakasini oshirish Oʻzbekiston Respublikasi Oliy taʼlim, fan va innovatsiyalar vazirligi huzuridagi Oliy taʼlim tizimi kadrlarini qayta tayyorlash va malakasini oshirish institutida (keyingi oʻrinlarda — Institut) tashkil etiladi; akademik litseylar pedagog xodimlarining (Oʻzbekiston Respublikasi Ichki ishlar vazirligi akademik litseylari va Nukus “Temurbeklar maktabi” harbiy-akademik litseyining huquqshunoslik hamda kasbiy fanlari boʻyicha pedagog xodimlari bundan mustasno) malakasini oshirish oliy taʼlim muassasalari huzuridagi pedagog kadrlarni qayta tayyorlash va ularning malakasini oshirish mintaqaviy markazlarida (keyingi oʻrinlarda — mintaqaviy markazlar) tashkil etiladi; malaka oshirishning tasdiqlangan jadvaliga kiritilgan hamda Institut va mintaqaviy markazlarga oʻqishga yuborilgan tinglovchilar uchun ularning ishdan ajralgan holda butun oʻqish davrida asosiy ish joyi boʻyicha oʻrtacha ish haqi saqlanib qoladi; akademik litseylar rahbar va pedagog xodimlari tarkibidagi uch yoshga toʻlmagan bolasi boʻlgan ayollar, pensiya yoshidagilar hamda nogironligi boʻlgan shaxslar uchun malaka oshirish kurslari masofaviy shaklda tashkil etiladi; Institut va mintaqaviy markazlarga asosiy ishdan ajralgan holda malaka oshirishga tasdiqlangan jadvalga muvofiq boshqa hududlardan yuborilgan tinglovchilarning oʻqish joyiga kelish va u yerdan qaytish boʻyicha bir martalik yoʻl xarajatlari qonunchilik hujjatlarida belgilangan tartibda ularni yuborgan taʼlim muassasasi hisobidan qoplanadi; akademik litseylar rahbar va pedagog xodimlarining malakasini oshirish kurslariga mashgʻulotlar oʻtkazish uchun soatbay ish haqi toʻlash shartlari bilan jalb etilgan professor-oʻqituvchilar uchun ish haqi toʻlash shartlari oliy taʼlim muassasalari rahbar va pedagog kadrlarini qayta tayyorlash va ularning malakasini oshirish kurslariga mashgʻulotlar oʻtkazish uchun soatbay ish haqi toʻlash shartlari bilan jalb etilgan professor-oʻqituvchilarning ish haqi toʻlash shartlariga tenglashtiriladi. 5. Mazkur qarorda nazarda tutilgan xarajatlarni moliyalashtirish Oʻzbekiston Respublikasi Davlat budjeti parametrlarida nazarda tutiladi. 6. Oʻzbekiston Respublikasi Oliy va oʻrta maxsus taʼlim vazirligi manfaatdor vazirliklar va idoralar bilan birgalikda oʻzlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin. 7. Mazkur qarorning bajarilishini nazorat qilish Oʻzbekiston Respublikasi oliy va oʻrta maxsus taʼlim vaziri A.H. Toshkulov zimmasiga hamda Vazirlar Mahkamasining Taʼlim, sogʻliqni saqlash va sport masalalari kotibiyatiga yuklansin. 1. Ushbu Nizom akademik litseylar rahbar va pedagog xodimlarining kasbiy ehtiyojlaridan kelib chiqib malaka oshirish jarayonlarini mustaqil tanlash va uzluksiz malaka oshirish tartibini belgilaydi. 2. Ushbu Nizomda quyidagi asosiy tushunchalar qoʻllaniladi: akademik litseylarning rahbar xodimlari — akademik litseylarda boshqaruv funksiyalarini bajaruvchi (direktor, direktor oʻrinbosarlari, boʻlim boshliqlari) shaxslar; akademik litseylarning pedagog xodimlari — akademik litseylarda pedagogik faoliyatni amalga oshiruvchi professor, dotsent, bosh oʻqituvchi, yetakchi oʻqituvchi, katta oʻqituvchi, oʻqituvchi lavozimidagi shaxslar; masofaviy malaka oshirish — ishdan ajralmagan holda masofadan oʻqitish taʼlim usullari orqali malaka oshirishning onlayn (videomaʼruzalar, maslahatlar, nazorat turlarini masofadan turib real vaqt rejimida oʻtkazish) va oflayn (masofaviy taʼlim tizimidagi tegishli oʻquv-metodik resurslarni mustaqil ravishda oʻzlashtirish) shakli; mustaqil malaka oshirish — taʼlim darajasi va sifatiga qoʻyiladigan davlat taʼlim talablariga muvofiq yangi bilim, koʻnikma va malakalarni rahbar va pedagog xodimlar tomonidan mustaqil oʻzlashtirish, oʻzini oʻzi kasbiy rivojlantirish shakli; muqobil malaka oshirish — mustaqil malaka oshirish shakllaridan foydalanib rahbar va pedagog xodimlarning individual kasbiy mahorat natijalari tasdigʻining amaldagi malaka oshirish shakllariga tenglashtirilgan shakli; modul — tinglovchining tegishli bilimga egalik qilish, kasbiy bilim va koʻnikmalarni shakllantirishga qaratilgan oʻquv dasturining mustaqil tarkibiy qismi; kredit — tinglovchining alohida modul boʻyicha oʻrganishi va oʻzlashtirishi uchun ajratiladigan va birliklarda ifoda qilinadigan oʻquv yuklamasi; kredit-modul — har bir oʻzlashtirilgan modul boʻyicha kredit birliklari jamlab boriladigan oʻqitish-baholash tizimi; elektron portfolio — rahbar va pedagog xodimlarning kasbiy faoliyat natijalarini baholashga qaratilgan oʻquv-metodik, ilmiy-tadqiqot va ijodiy ish materiallarini qamrab oluvchi elektron resurslar majmuasi. 3. Akademik litseylar rahbar va pedagog xodimlarining uzluksiz malaka oshirish jarayonlarini tashkil etish va oʻtkazish mazkur Nizomga 1-ilovadagi sxemaga muvofiq, malaka oshirish shakllariga ajratilgan kreditlar miqdori ushbu Nizomga 2-ilovaga muvofiq joriy etiladi. 4. Malaka oshirishning maqsadi rahbar va pedagog xodimlarning oʻzini oʻzi mustaqil kasbiy rivojlanishini ragʻbatlantirish, oʻquv-tarbiya jarayonini yuqori ilmiy-metodik darajada tashkil etish, kadrlarning toifasi, darajasi va lavozimi boʻyicha kasbiy va pedagogik mahorati doimiy ravishda oʻsishini taʼminlashdan iborat. 5. Malaka oshirishning vazifalari quyidagilardan iborat: rahbar va pedagog xodimlarning kasbiy bilim, koʻnikma va malakasini uzluksiz yangilab borish mexanizmlarini joriy etish, zamonaviy talablarga muvofiq taʼlim sifatini taʼminlash uchun zarur darajada kasbiy tayyorgarlikni oshirish; rahbar va pedagog xodimlarning ilmiy-pedagogik salohiyatidan kelib chiqib ularning kasbiy ehtiyojlarni qanoatlantirishga yoʻnaltirilgan uzluksiz malaka oshirishning shakllarini mustaqil tanlashi va oʻzlashtirishi imkoniyatini yaratish; oʻquv materialining tinglovchilar tomonidan tizimli ravishda va belgilangan muddatlarda oʻzlashtirilishini tashkil etish va tahlil qilib borish. 6. Oliy taʼlim, fan va innovatsiyalar vazirligi: akademik litseylar rahbar va pedagog xodimlarining malakasini oshirishni tashkil etadi hamda malaka oshirish kurslarining oʻquv rejasi va oʻquv dasturlarini tasdiqlaydi; Oliy taʼlim, fan va innovatsiyalar vazirligi huzuridagi Oliy taʼlim tizimi kadrlarini qayta tayyorlash va malakasini oshirish instituti hamda Pedagog kadrlarni qayta tayyorlash va ularni malakasini oshirish mintaqaviy markazlari (keyingi oʻrinlarda — Markazlar) faoliyatini muvofiqlashtiradi, ularning oʻquv-metodik va moddiy-texnika bazasini takomillashtirish choralarini koʻradi; xorijiy tajriba asosida malaka oshirish yoʻnalishlarini takomillashtiradi; malaka oshirish kurslarida taʼlim jarayonini takomillashtirish mexanizmlari va metodikalarini belgilaydi, malaka oshirishga qoʻyiladigan davlat taʼlim talablarini tasdiqlaydi; malaka oshirish kurslaridan oʻtishi lozim boʻlgan tinglovchilarning har yillik reja-grafigini tasdiqlaydi. 7. Oliy taʼlim tizimi kadrlarini qayta tayyorlash va malakasini oshirish instituti: akademik litseylar rahbar va pedagog xodimlarining malakasini oshirish boʻyicha oʻquv rejalari va oʻquv dasturlarini ishlab chiqadi; masofadan oʻqitishning onlayn va oflayn shakllarida malaka oshirish kurslarini tashkil etadi; malaka oshirish jarayonining doimiy elektron monitoringini yuritadi, monitoring koʻrsatkichlari asosida istiqbolli kadrlar kontingentini shakllantiradi; rahbar va pedagog xodimlarning uzluksiz malaka oshirish tizimidagi oʻzlashtirish darajalariga mos ravishda malaka oshirish kurslaridan oʻtishini nazorat qiladi va monitoringini olib boradi; malaka oshirish kurslari tinglovchilarining onlayn-test nazorat topshiriqlarini tayyorlaydi va oʻtkazadi; joylarda rahbar va pedagog xodimlar tomonidan elektron portfolio tizimiga maʼlumotlar toʻgʻri kiritilganligini nazorat qiladi. 8. Pedagog kadrlarni qayta tayyorlash va ularni malakasini oshirish mintaqaviy markazlari: oʻquv dasturlari asosida malaka oshirish kurslarini tashkil etadi; malaka oshirish kurslarining tegishli oʻquv-metodik resurslarini ishlab chiqadi; malaka oshirish kurslarida mashgʻulotlar oʻtkazish uchun sohaning yetakchi pedagog xodimlari, amaliyotchi mutaxassislarni, shuningdek, shartnoma asosida xorijiy mutaxassislarni jalb etadi; tinglovchilar tomonidan elektron portfolio tizimiga maʼlumotlar toʻgʻri kiritilganligini nazorat qiladi. 9. Akademik litseylar: har oʻquv yilida noyabr oyining birinchi oʻn kunligida mustaqil ravishda malaka oshirish shakllari boʻyicha faoliyat olib borayotgan rahbar va pedagog xodimlar toʻgʻrisidagi maʼlumotlar Oliy taʼlim tizimi kadrlarini qayta tayyorlash va malakasini oshirish institutining elektron portfolio tizimiga kiritilishini taʼminlaydi; tasdiqlangan reja-jadvalga muvofiq rahbar va pedagog xodimlarning belgilangan muddatlarda malaka oshirish kurslariga yuborilishini taʼminlaydi; akademik litseyning kengaytirilgan yigʻilishlarida malaka oshirish natijalarini muhokama qilish boʻyicha tizimli ishlarni tashkil etadi; kurslarni muvaffaqiyatli tamomlagan rahbar va pedagog xodimlarning ilgʻor tajriba, yangi bilim va koʻnikmalarini ommalashtiradi; har bir oʻquv yilida Oliy taʼlim tizimi kadrlarini qayta tayyorlash va malakasini oshirish institutining yagona elektron tizimiga rahbar va pedagoglar toʻgʻrisidagi maʼlumotlar kiritilishini taʼminlaydi; malaka oshirish natijalari tahlilini olib boradi. 10. Akademik litseylar rahbar va pedagog xodimlari: shaxsiy ish rejasida oʻquv yili uchun uzluksiz malaka oshirish shakllari boʻyicha faoliyatini rejalashtiradi; kasbiy faoliyat natijalarini elektron portfolio tizimiga joylashtiradi. Bunda rahbar va pedagog xodimlar kasbiy faoliyat natijalarining tasdiqlovchi hujjatlarini elektron portfolio tizimiga quyidagi tartibda kiritib boradi: dars berayotgan fanlari boʻyicha talabalarning hududiy, respublika va xalqaro miqyosidagi fan olimpiadalari, sport musobaqalari, sanʼat sohasidagi koʻrik-tanlovlar va koʻrgazmalardagi ishtirokini tasdiqlovchi hujjatning nusxasi (buyruqdan koʻchirma, diplom, faxriy yorliq); ilmiy anjumanlar toʻplamida nashr qilingan ishlarning tasdiqlangan nusxasi; ilmiy jurnallarda chop qilingan ishlarning tasdiqlangan nusxasi; xorijiy mamlakatlarda malaka oshirish yoki stajirovka oʻtaganligini tasdiqlovchi hujjat nusxasi; doktorlik dissertatsiyasining (PhD, DSc) himoya qilinganligini qayd etuvchi diplomning nusxasi; darslik yoki oʻquv qoʻllanmasi uchun berilgan guvohnomaning nusxasi. 11. Elektron portfolio tizimiga kiritilgan barcha maʼlumotlarning haqqoniyligiga rahbar va pedagog xodimlar shaxsan javobgar hisoblanadi. Elektron portfolio tizimidagi koʻrsatkichlarning haqqoniy emasligi aniqlanganda tegishli rahbar va pedagog xodimlarning elektron portfolio natijalari bekor qilinadi. 12. Malaka oshirish quyidagi shakllarni oʻz ichiga oladi: ishdan ajralgan holda malaka oshirish; ishdan ajralmagan holda mustaqil malaka oshirish; muqobil malaka oshirish. Malaka oshirish shakllarining mazmuni davlat taʼlim talablarida aks ettiriladi. 13. Ishdan ajralgan holda malaka oshirish Institut va markazlarda oʻqish orqali amalga oshiriladi. Bunda akademik litseylarning rahbar va pedagog xodimlari har yili 24 akademik soat ishdan ajralgan holda malakasini oshiradi. 14. Mustaqil malaka oshirish quyidagi koʻrinishda amalga oshiriladi: xorijiy mamlakatlarda malaka oshirish, stajirovka oʻtash; iqtidorli va isteʼdodli oʻquvchilar bilan ishlash; ilmiy anjumanlarda maʼruza bilan qatnashish; ilmiy jurnallarda maqolalar chop etish; 24 akademik soat hajmida mustaqil tajriba orttirish; oʻquv adabiyotlari (hammualliflikdagi darslik, oʻquv qoʻllanmasi)ni tayyorlash va nashrdan chiqarish. 15. Mustaqil malaka oshirish shakli boʻyicha soʻnggi bir yilda toʻplangan kredit birliklari malaka oshirish natijalarini umumlashtirishda hisobga olinadi. 16. Muqobil malaka oshirish soʻnggi bir yilda bajarilgan ishlar hisobidan quyidagi koʻrinishda amalga oshiriladi: yakka mualliflikda darslik, oʻquv qoʻllanmasi tayyorlash va nashrdan chiqarish; falsafa doktori (PhD) yoki fan doktori (DSc) darajasini olish uchun dissertatsiya himoya qilish; tayyorlagan oʻquvchilari respublika fan olimpiadalarida gʻoliblikni (1, 2 yoki 3-oʻrinlar) qoʻlga kiritishi; tayyorlagan oʻquvchilari xalqaro fan olimpiadalarida gʻoliblikni (oltin, kumush, bronza medallari) qoʻlga kiritishi; xorijiy mamlakatlarda malaka oshirish yoki stajirovka oʻtash (ikki haftadan kam boʻlmagan muddatda). 17. Malaka oshirish shakllari boʻyicha maʼlumotlar elektron portfolio tizimiga shaxsan rahbar va pedagogning oʻzi tomonidan kiritiladi va uzluksiz malaka oshirish jarayonida oʻquv dasturlarini oʻzlashtirish, mustaqil va muqobil malaka oshirish shakllarini bajarish orqali toʻplangan kredit birliklari elektron nazorat tizimi orqali qayd etib boriladi. 18. Akademik litseylarning rahbar va pedagog xodimlari har yili malaka oshirishning oʻquv dasturlarini oʻzlashtirishi va belgilangan kredit birliklarini toʻplashlari majburiy hisoblanadi. 19. Akademik litsey rahbar va pedagog xodimlarining malaka oshirishdan oʻtdi deb hisoblanishi tinglovchidan bir yil davomida kamida 8 kredit birlik toʻplashni nazarda tutadi. Bunda bir kredit birligi 6 akademik soatga teng hisoblanadi. 20. Akademik litseylar rahbar va pedagog xodimlari tarkibidagi uch yoshga toʻlmagan bolasi boʻlgan ayollar, pensiya yoshidagilar hamda nogironligi boʻlgan shaxslar mustaqil yoki muqobil shaklda yoxud ishdan ajralmagan holda har yili mustaqil tajriba orttirish usuli orqali 48 akademik soat hajmida malakasini oshiradi. 21. Malaka oshirish tinglovchisi kursning oʻquv rejasida nazarda tutilgan barcha nazorat turlarida ijobiy natija koʻrsatsa, oʻquv dasturi toʻliq oʻzlashtirilgan hisoblanadi. 22. Malaka oshirish jarayonida yil davomida belgilangan 8 kredit birligini toʻplagan tinglovchilarga elektron generatsiya qilingan, elektron imzo yoki uning muqobil shaklidagi (QR-kod) hujjat (sertifikat) taqdim etiladi. 23. Har bir oʻquv dasturini muvaffaqiyatli oʻzlashtirganlik haqidagi maʼlumotlar xodimlarning elektron portfoliosidagi shaxsiy kabinetlarida aks ettiriladi. 24. Oʻquv dasturlarini belgilangan oʻqish muddati davomida oʻzlashtira olmagan hamda uzrli sabablarsiz tinglovchilar safidan chetlashtirilgan tinglovchi joriy yil yakuniga qadar toʻlov evaziga oʻz hisobidan Institut va markazlar reja-jadvali asosida ish beruvchining roziligi bilan ishdan ajralgan holda Institut va markazlarda yoki ishdan ajralmagan holda masofadan oʻqitish usuli orqali kurslarni takroran oʻzlashtirishi talab qilinadi. 25. Yil davomida belgilangan kredit birliklarni toʻplay olmasligi rahbar va pedagog xodimlar bilan tuzilgan shartnomani mehnat qonunchiligiga muvofiq xodimning malakasi yetarli emasligi sababi bilan bekor qilishga asos boʻladi. Bunda ular bilan asosiy ish joyi boʻyicha mehnat shartnomasi bekor qilingan kundan olti oy oʻtgandan keyin pulli asosda oʻquv dasturlarini oʻzlashtirishga ruxsat beriladi. 26. Malaka oshirish jarayonlarini monitoring qilish, shuningdek, tinglovchilarning kasbiy faoliyati natijalarini qayd etib borish Oliy taʼlim tizimi kadrlarini qayta tayyorlash va malakasini oshirish institutining yagona elektron tizimi orqali amalga oshiriladi. 27. Malaka oshirish kurslarining mazmuni, taʼlim dasturlariga qoʻyiladigan talablar davlat taʼlim talablarida belgilanadi. 28. Tinglovchilarning malaka oshirish kurslariga uzrli sabablar bilan qatnashmasligi tasdiqlangan taqdirda, Oliy taʼlim, fan va innovatsiyalar vazirligi bilan kelishilgan holda tasdiqlangan reja-jadvalga muvofiq malaka oshirish boshqa muddatga koʻchiriladi. 29. Ishdan ajralgan holda malaka oshirishdan oʻtadigan tinglovchilarning malaka oshirish davrida asosiy ish joyi boʻyicha egallagan lavozimi va oʻrtacha oylik ish haqi saqlanadi, ularning oʻquv yuklamasi belgilangan tartibda boshqa pedagoglar oʻrtasida taqsimlanadi. 30. Oʻquv mashgʻulotlari uchun ikki akademik oʻquv soati davomiyligi uzluksiz 80 daqiqani, mashgʻulotlar oraligʻidagi tanaffus kamida 10 daqiqani tashkil etadi. 31. Ishdan ajralgan holda malaka oshirish kurslaridagi oʻquv jarayoni akademik litseylardan taqdim etilgan yillik buyurtmalar boʻyicha guruhlarning toʻldirilishiga bogʻliq holda tinglovchilar soni 20 nafardan kam va 30 nafardan koʻp boʻlmagan akademik guruhlarda tashkil etiladi. Istisno tariqasida: tinglovchilar kontingenti yetarli boʻlmagan yoʻnalishlarda, jumladan, rus yoki qoraqalpoq tilida dars olib boriladigan guruhlarda tinglovchilar kontingenti bir guruh meʼyorida yigʻilmaydigan kam sonli alohida yoʻnalishlarda oʻquv jarayonini tashkil etishda bir guruhdagi tinglovchilar soni kamida 5 nafar etib belgilanishi mumkin; yil davomida 5 nafargacha pedagog xodimlar yigʻilmaydigan alohida yoʻnalishlarda Oliy taʼlim, fan va innovatsiyalar vazirligi bilan kelishgan holda Institut (markaz) rahbarining buyrugʻi bilan tinglovchilar soni 5 nafardan kam guruh shakllantirilishi yoki ular uchun malaka oshirish masofadan oʻqitish usullari orqali amalga oshirilishi mumkin. 32. Ishdan ajralgan holda malaka oshirish davrida uzrli sabablarsiz oʻquv mashgʻulotlariga 6 soat va undan koʻp vaqt qatnashmagan tinglovchilar Institut (markaz) rahbarining buyrugʻi bilan tinglovchilar safidan chiqariladi va bu haqidagi axborot Oliy taʼlim, fan va innovatsiyalar vazirligiga, shuningdek, tinglovchining asosiy ish joyiga yuboriladi. Mashgʻulotlarda qatnashmaganligi uchun kurslardan chetlashtirilgan tinglovchilar oʻquv dasturlarini oʻzlashtirmagan deb hisoblanadi hamda ularga nisbatan ushbu Nizomning 25-bandi tegishli talablari tatbiq etiladi. Hujjat bilan tasdiqlangan uzrli sabablarga koʻra 6 soat va undan koʻp hajmda mashgʻulotlarda qatnashmaganlar tinglovchilar safidan chiqariladi hamda ularga navbatdagi kurslarda ishtirok etishga ruxsat beriladi. 33. Akademik litseylar rahbar va pedagog xodimlarining malakasini oshirish kurslari tegishli yoʻnalishlar boʻyicha malaka talablari, oʻquv rejalari va oʻquv dasturlarini hisobga olgan holda tinglovchilarni sifatli oʻqitish uchun moddiy-texnika bazasi, pedagoglar tarkibi mavjud boʻlganda kurslar faoliyati va resurs taʼminoti Oʻzbekiston Respublikasi Davlat budjeti mablagʻlari hisobidan va budjetdan tashqari moliyalashtirish asosida tashkil etiladi. Malaka oshirish kurslari tinglovchilari (takroriy oʻqitishdan tashqari) bepul asosda oʻqitiladi. 34. Ushbu Nizomni qoʻllashda yuzaga keladigan nizolar qonunchilikda belgilangan tartibda hal etiladi. 35. Mazkur Nizom talablarining buzilishida aybdor boʻlgan shaxslar qonunchilikda belgilangan tartibda javob beradilar. Bosqichlar Ijrochilar Tadbirlar Muddatlar 1-bosqich Tizimida oliy taʼlim muassasalari mavjud boʻlgan vazirliklar va idoralar Akademik litseylar rahbar va pedagog xodimlari toʻgʻrisidagi maʼlumotlarni yagona elektron tizimga kiritish, malaka oshirish shakllarini aniqlash. Har yili noyabr oyining birinchi oʻn kunligida 2-bosqich Oliy taʼlim tizimi kadrlarini qayta tayyorlash va malakasini oshirish instituti Akademik litseylar buyurtmalari asosida soʻnggi kalendar yil uchun rahbar va pedagog xodimning egallab turgan lavozimiga qarab oʻqish davri, shakli va yoʻnalishi boʻyicha malaka oshirish tinglovchilarining yillik rejasini shakllantirish va belgilangan tartibda tasdiqlash. Har yili dekabr oyining birinchi oʻn kunligida 3-bosqich Oliy taʼlim tizimi kadrlarini qayta tayyorlash va malakasini oshirish instituti, mintaqaviy markazlar Malaka oshirish yoʻnalishlari boʻyicha oʻquv jarayonlarini tashkil etish. Oʻquv dasturlarida nazarda tutilgan nazorat turlari boʻyicha tinglovchilarning oʻzlashtirish koʻrsatkichlarini aniqlash. Tasdiqlangan reja-jadval asosida 4-bosqich Akademik litseylar rahbar va pedagog xodimlari Muqobil yoki mustaqil malaka oshirish shakllarini bajarish hamda uning natijalarini tasdiqlovchi hujjatlarni elektron portfolio tizimiga kiritish. Yil davomida 5-bosqich Oliy taʼlim tizimi kadrlarini qayta tayyorlash va malakasini oshirish instituti, mintaqaviy markazlar Malaka oshirish kurslari natijalarini tahlil qilish asosida yil davomida belgilangan kredit birliklarini toʻplagan rahbar va pedagog xodimlarga QR-kod bilan himoyalangan elektron shakldagi sertifikatni berish. Yil davomida belgilangan kredit miqdorlarini toʻplay olmagan rahbar va pedagog xodimlarni takroriy kurslarda oʻqishga tavsiya etish. Har yili dekabr oyida T/r Malaka oshirish shakllari Ijodiy ishning turi Kredit I. Mustaqil malaka oshirish 1. Xorijiy mamlakatlarda malaka oshirish, stajirovka oʻtash 2 Xorijiy mamlakatlarda: malaka oshirish, stajirovka oʻtash (davomiyligi 24 soatdan kam boʻlmagan muddatda) — 2 2. Iqtidorli va isteʼdodli talabalar bilan ishlash 0,3 oʻquvchilarining hududiy (viloyat) fan olimpiadalari, sport musobaqalari, sanʼat sohasidagi koʻrik tanlovlar va koʻrgazmalardagi sovrinli oʻrin uchun — 0,1 3. Ilmiy anjumanlarda maʼruza bilan qatnashish 0,5 xalqaro miqyosda — 0,2 respublika miqyosida — 0,1 4. Ilmiy jurnallarda maqolalar chop etish 0,5 har bir ilmiy maqola uchun: xalqaro miqyosda — 0,2 respublika miqyosida — 0,1 5. Mustaqil tajriba orttirish 4 onlayn shakldagi tanlov modul dasturlarini oʻzlashtirish 6 akademik soat uchun — 1 6. Oʻquv adabiyotlari (hammualliflikdagi darslik, oʻquv qoʻllanmasi)ni tayyorlash va nashrdan chiqarish 0,7 darslik — 0,5 oʻquv qoʻllanma — 0,2 II. Muqobil malaka oshirish shakllari 7. Yakka mualliflikda darslik, oʻquv qoʻllanmasi tayyorlash va nashrdan chiqarish 8 8. Falsafa doktori (PhD) yoki fan doktori (DSc) darajasini olish uchun dissertatsiya himoya qilish 8 9. Tayyorlagan oʻquvchilari respublika fan olimpiadalarida gʻoliblikni (1, 2 yoki 3-oʻrinlar) qoʻlga kiritishi 8 10. Tayyorlagan oʻquvchilari xalqaro fan olimpiadalarida gʻoliblikni (oltin, kumush, bronza medallari) qoʻlga kiritishi 8